Što se upravo događa s koronavirusom:

Minutom šutnje za Anamariju, 15-godišnjakinju stradalu u nedjeljnom potresu u Zagrebu, Hrvatski sabor u srijedu je nastavio rad u staroj Ininoj zgradi u Šubićevoj ulici, jer je saborska zgrada u potresu pretrpjela oštećenja.

Neka je Anamariji laka hrvatska zemlja, rekao je predsjednik Sabora Gordan Jandrokovć.

Zasjedanje u podrumu Inine zgrade

Sabor zasjeda u podrumu Inine zgrade koja za Hrvatsku ima povijesno značenje, Sabor je u njoj 1991. donio odluku o raskidu svih veza s Jugoslavijom.

Zastupnici poštuju stroge mjere zaštite od zaraze koronavirusa, raspršeni su po dvorani u kojoj su samo stolice, nema stolova. Istovremeno u prostoriji može biti samo 28 zastupnika.

Poseban način glasovanja

Jandroković podsjeća da u dvorani mogu biti maksimalno po dva predstavnika svakog od 14 zastupničkih klubova. Kad dođe do glasovanja, glasovat će se na način da će 50 zastupnika biti u prvoj, isto toliko u drugoj, pa u trećoj skupini, najavio je.

Zastupnike je zamolio za odgovornost i ozbiljnost. Htio bih da pokažemo da Hrvatski sabor može kvalitetno i odgovorno odigrati svoju ulogu, naša je glavna zadaća donošenje zakona, rekao je predsjednik Sabora zastupnicima.